
Političari lažu, narod umire 

Došao je kraj priči o tome kako kod „vrednih" Nemaca nema krize, koju smo slušali skoro pune dve 
godine. Sa smanjenom potražnjom u Indiji i Kini, i ulaskom nemačke privrede u vrtlog recesije, priprema 
se novi krizni talas za koji se očekuje da će biti ozbiljniji od onog iz 2009. godine. 



Za samo jedan dan prošle nedelje dinar 
je oslabio za 0,7 procenata u odnosu 
na evro, što znači da su banke tog dana 
zaradile 350 miliona evra ekstra profita 
zahvaljujući vezanosti kredita za evro. 
Iako bi kao jasan pokazatelj sunovrata 
mogli navesti podatak da su u toku maja 
cene porasle za 1,4 posto u odnosu na 
april, moguće je naći mnogo plastičnije 
primere. Mnoga deca ove godine nisu 
probala jagode, nisu probala trešnje, a 
neće probati ni maline, kupine... zato što 
ove godine kilogram trešanja košta više 
nego tri bureka sa sirom. 

Pare iliživot 

U toku prošle godine preko 50.000 ljudi 
zamenilo je novčane kazne za zatvorske, 
iako jedan dan u zatvoru zamenjuje samo 
1000 dinara. Plate su toliko niske da se 
čak i onima koji još uvek nisu izgubili 
posao više isplati da umesto 5000 dinara 
daju pet dana svog života, jer im gazda 
za pet dana koje izgube radeći kod njega 
plati još i manje od toga. Naravno, daleko 
je više onih koji jednostavno nemaju ni 
toliko. Obratite pažnju na taj podatak - 
da je skoro 1% građana ove zemlje samo 
u toku prošle godine odlučilo da ode u 
zatvor umesto da plati kaznu. 

Uslovi u zatvorima u Srbiji su toliko tra- 
gični da je pre nekoliko dana pet zatvore- 
nika iz niškog zatvora hospitalizovano za- 
to što imaju tuberkulozu! Koordinatorka 
projekta za suzbijanje tuberkuloze 


Ministarstva zdravlja dr Lidija Ristić 
izjavila je da ovo „nije iznenađenje i nije 
zabrinjavajuća pojava C£ te da svake godi- 
ne ima dvadesetak slučajeva oboljevanja 
od tuberkoloze po zatvorima u Srbiji. 
U hladnim, zapuštenim, memljivim i 
vlažnim zatvorima, u kojima trenutno 
čami preko 11.500 ljudi (4.000 više od 
predviđenih kapaciteta) šansa za do- 
bijanje tuberkoloze je čak i prema zva- 
ničnim statistikama preko deset puta 
veća od normalne. 

Cifrene lažuP 

U međuvremenu Agencija za privredne 
registre je saopštila kako je srpska privre- 
da 2011. godinu završila u plusu, posle 
trogodišnjeg poslovanja sa negativnim 
rezultatima. Statistika očigledno može 
sve, ali ova laž teško da može ikoga da 
prevari, ako se zna da preko 40% ukupne 
privrede uopšte ne plaća porez, kao i da 
su mnoge firme poslovale pozitivno sa- 
mo zato što im je država otpisala obaveze 
po ranije uzetim kreditima. Uprkos tome 
što je zakonska granica javnog duga 
45% bruto društvenog proizvoda, prema 
podacima Ministarstva finansija javni 
dug je već sada preko 51% BDP, odnosno 
skoro 15 milijardi evra. To znači da je 
država protivzakonito pozajmila barem 
1,8 milijardi evra. Istovremeno, trgovina 
na beogradskoj berzi dostigla je najniži 
nivo ikada. Prosečan dnevni promet sada 
jedva dostiže 700.000 evra, dok je 2007. 
dnevni prosek bio preko osam miliona 
evra. 

No dok svet oko nas propada na naše oči, 
političke partije nastavljaju da se bogate 
preko naše grbače. Političke stranke u Sr- 
biji su tokom prošle godine udvostručile 
svoje prihode, a najveći deo novca (oko 
70%) slio se iz državne kase. Dok je 
2010. iz državnog budžeta partijama 
uplaćeno 7 miliona evra, prošle godine 
uplaćeno im je preko 14 miliona evra. Pa- 
ralelno sa tim vlada je produžila rok za 


nalaženje strateškog partnera za železaru 
u Smederevu, jer očigledno do sada nisu 
uspeli da nađu nikoga. To je ista ona 
železara za koju su nas početkom godine 
lagali da su je dobili od US Steel-a za jedan 
dolar, a zapravo su platili preko 50 miliona 
dolara. Takođe, svakodnevno stižu vesti da, 
zbog izostajanja protivgradne odbrane po 
Srbiji, s neba padaju ledenice veličine jaje- 
ta ili oraha koje uništavaju poljoprivredu, 
pustoše žitarice, satiru voće. 

Nazapadu ništanovo 

U Nemačkoj je izvoz u aprilu pao za 1,7% 
u odnosu na mart. U maju 2012. izvoz au- 
tomobilske industrije bio je čak 13% niži 
od izvoza u maju 2011. To je i zvaničan kraj 
priče o tome kako kod ,,vrednih“ Nemaca 
nema krize, koju smo slušali skoro pune 
dve godine. Sa smanjenom potražnjom u 
Indiji i Kini, i ulaskom nemačke privrede 
u vrtlog recesije, priprema se novi krizni 
talas za koji se očekuje da će biti ozbiljniji 
od onog iz 2009. godine. 

Zvanični podaci pokazuju da je već u 
prvom udaru krize prosečna američka 
porodica izgubila oko 50.000 dolara. 
Naime, sa 126.000, koliko je 2007. 
godine iznosilo prosečno imovinsko sta- 
nje porodice u SAD, palo je na 77.300 
dolara u 2010. godini. A sa druge strane 
sveta stiže vest da su u prvih pet meseci 
ove godine 154 američka vojnika izvršila 
samoubistvo, što je 50% više od broja ko- 
ji je za to vreme poginuo u Avganistanu. 
Iako se samoubistva najčešće pripisuju 
posttraumatskom sindromu, sada se broj 
samoubistava među vojnicima koji nikada 
nisu učestvovali u akcijama izjednačio sa 
brojem onih koji su bili u borbama. 

Ali zato ohrabruju vesti koje stižu iz 
španske oblasti Asturija. Tamo ojađenim 
rudarima ne pada na pamet da pucaju na 
sebe, već na one koji im zagorčavaju život. 
Ceo svet su obišli snimci na kojima rudar 
ručno pravljenim raketnim bacačem do- 
čekuje kordon policije. 


“JEDNOGA DANA, UMESTO NOĆI, BLESNUĆE RAFALIZ MITRALJEZA, KAD DRUKČE SVETLOST NE MOŽE DOĆI ” (Oskar Davičo) 







AKTUEINO 



Grčka je na ivici gradanskog rata 

Razgovor s Nikosom, slobodarskim aktivistom, uoči predstojećih izbora u ovoj zemlji 



Već godinama situacija u Grčkoj privlači 
pažnju svetske javnosti. Nama, na Balkanu, 
dešavanja u toj zemlji veoma su važna ne 
samo zbog geografske i istorijske bliskosti, 
već i zbog toga što je jasno da se korenite 
promene polumrtvog sistema - kapitalizma 
- neće odvijati samo na nivou jedne ili dve 
države, već će u pitanju biti kolektivni pro- 
ces, u kome će regionalna dešavanja odigrati 
bitnu ulogu. Nedavne novosti vezane za 
Grčku - neuspeli izbori, pretnje kojima se 
najavljuje njeno isključivanje iz Evrozone, po- 
java fašističkih grupa u parlamentu, najava 
bankrota i totalnog kolapsa, razlozi su zbog 
kojih smo odlučili da za ovaj broj Direktne 
akcije, koji će iz štampe izaći samo par dana 
pred ponovoljenje izbore u Grčkoj, napravi- 
mo kratak intervju sa grčkim anarhistom i 
aktivistom Nikosom. Nikos je grčki slobo- 
dar, prisutan u društvenim revolucionarnim 
pokretima već nekoliko decenija, svedok i 
učesnik fenomena masovnog anarhističkog 
pokreta koji je u toj zemlji naročito ojačao 
početkom 2000-tih. On sa nama deli svoja 
razmišljanja o stanju na tom delu Balkana. 

DA: Druže Nikos, da li bi mogao da nam 
ukratko predstaviš trenutnu situaciju u 
Grčkoj? 

N: PASOK i Nova Demokratija poslednje tri 
decenije na smenu upravljaju Grčkom tako što 
su na dosadašnjim izborima zajedno osvajale 
i preko 80% glasova. Međutim, na poslednjim 
izborima ove dve partije nisu uspele da sakupe 
ni 30% glasova. Time je izgubljen legitimitet 
za sprovođenje daljih liberalnih reformi. Dok 
u otvorenim diktaturama vladajuća klasa 
nema potrebu za dobijanjem bilo kakvog 
legitimiteta, jer ga stvara golom silom, sa- 
dašnjem režimu, koji glumi demokratiju, za 
sprovođene takvih mera potrebna je javna 
podrška, pa makar ona bila izražena i u formi 
nameštenih i nereprezentativnih „izbora”. Ka- 
pitalizam u Grčkoj se trenutno nalazi u fazi 
potpune destrukcije. Svoj izlazak u naredni 
ciklus „rasta” on bazira na destrukciji svih 
prava koja su do sada postojala. U proteklih 
nekoliko meseci prosečne plate i davanja 
za socijalno i zdravstveno su smanjene za 
40%. Još pola miliona ljudi je otpušteno, 


tako da sada u zemlji ima preko 1,5 miliona 
nezaposlenih. Mnogi radnici rade u firma- 
ma koje im ne isplaćuju zarade već meseci- 
ma. Drastično je povećan broj samoubistava, 
naročito među penzionerima. To je i logično, 
jer kapitalizam je sistem u kome su pritiscima 
najviše izloženi oni najslabiji i najranjiviji. U 
društvu se oseća i porast agresivnog rasizma, 
što doprinosi jačanju fašističkih grupa. 

DA: Do nedavno su dešavanja na ulicama 
grčkih gradova - masovne demonstracije, 
anarhisti u akciji - bila ono što je dolazilo 
kao glavna vest iz Grčke. Od izbora, pažnja 
međunarodne javnosti usmerena je na 
parlamentarno polje, a u medijima se stvara 
utisak da su rezultati glasanja ono što će 
suštinski dalje odrediti pravac razvoja zem- 
lje. Da li je ta slika ispravna, i šta se dešava 
sa masovnim socijalnim pokretom koji je 
obeležio prethodnu dekadu u Grčkoj? 

N: Društveni pokreti nisu oslabili, ali nisu 
ni ojačali u prethodnom periodu. No, 
užasno je teško organizovati odgovor na 
nešto što je u svojoj suštini globalna kriza, 


Dva su moguća ishoda 
narednih izbora. Jedan je 
da svetska kapitalistička 
elita odluči da je bilo 
dovoljno destrukcije i da 
dozvoli da političke partije 
koje deluju kao „manje 
zlo" krenu da sprovode 
mere koje će dovesti do 
privremenog zaustavljanja 
na ovoj nizbrdici koja vodi 
ka dnu. Drugi je da se ne 
postigne nikakav dogovor 
na parlamentarnom nivou, 
i da se korak po korak 
krene ka otvorenom 
građanskom ratu, čiji 
zameci već postoje. Ovakav 
ishod bi vladajućoj klasi 
poslužio kao opravdanje 
za uvođenje neke vrste 
vanrednog stanja i 
poludiktatorskog sistema. 


i prevazilazi ono što su bila, da tako kažem, 
pojedinačna pitanja kojima se pokret do sada 
bavio. Formulisanje opšte politike je u tom 


smislu daleko kompleksnije od sprečava- 
nja donošenja nekog konkretnog zakona i 
sličnih akcija. To je ono na čemu društveni 
pokreti sada rade, pokušavajući da izbegnu 
uplitanje u parlamentarnu politiku. Što se 
nje tiče, svima je jasno da postoje samo dva 
moguća ishoda narednih izbora. Jedan je da 
svetska kapitalistička elita odluči da je bilo 
dovoljno destrukcije, da je životni standard 
spušten na „prihvatljiv nivo” i da dozvoli 
da političke partije koje deluju kao „manje 
zlo” krenu da sprovode mere koje će dovesti 
do „stabilizacije”, odnosno do privremenog 
zaustavljanja na ovoj nizbrdici koja vodi 
ka dnu. Drugi je da se ne postigne nikakav 
dogovor na parlamentarnom nivou, i da 
se korak po korak krene ka otvorenom 
građanskom ratu, čiji zameci već postoje. 
Ovakav ishod bi vladajućoj klasi poslužio 
kao opravdanje za uvođenje neke vrste 
vanrednog stanja i poludiktatorskog 
sistema. 

DA: Veliku pažnju je privukla i činjenica 
da je na izborima neonacistička organizaci- 
ja „Zlatna zora” prešla cenzus i tako pos- 
tala prva otvoreno nacistička partija u 
parlamentima u Evropi posle Drugog svet- 
skog rata. Kako je došlo do toga da jedna 
takva banda postane politički relevantna? 

N: Direktnu odgovornost za jačanje i rast 
„Zlatne zore u u Grčkoj snose do nedavno 
vladajuće političke partije. „Zlatna zora‘ je 
dosta dugo bila posmatrana kao nebitna 
huliganska lumpenproleterska grupa koja 
nema perspektivu ozbiljnijeg delovanja. 
No, kako je kriza počela da uzima maha, 
njihova retorika je prihvaćena od strane 
mejnstrim političkih organizacija. Tako 
su, npr. jedina dva „socijalistička” ministra 
koja su preživela prethodnu vladu bili 
ministri policije i zdravstva koji su započeli 
otvorenu hajku na imigranate, optužujući ih 
za katastrofalnu situaciju u zemlji. Rasizam 
je uvek bio prisutan u grčkom društvu, 
ali normalizacijom rasističkih stavova 
kroz retoriku dominantnih političkih 
partija, došlo se do toga da se kao model 
sprečavanja dolaska fašista na vlast sad 
predlaže - sprovođenje rasističke politike! 
Veliki deo populacije je zbunjen, i dobar 
deo onih koji podržavaju „Zlatnu zoru‘, 
to rade iz protesta i gneva, videvši u njoj 
antisistemsku organizaciju. O toj konfuziji 
dovoljno govori činjenica da jedan deo 
glasača „Zlatne zore“ oscilira između te 
fašističke grupe i desne socijaldemokratske 
partije Siriza - koja takođe pokušava da 
izgradi antisistemski imidž. Naravno, kao i 
svi fašisti, i „Zlatna zora <c zapravo predstav- 
lja najekstremniji oblik kapitalističke 
mržnje, koja svoje uporište nalazi u 










ex-Idolmladih 



najkriminalnijim društvenim grupacija- 
ma - po nekim istraživanjima gotovo 50% 
policajaca je glasalo za „Zlatnu zoru“ To je 
partija u koju policijski rukovodioci imaju 
najviše poverenja. I dok „Zlatna zora“ 
sprovodi nasilje nad imigrantima širom 
Grčke, ostale partije govore suštinski istu 
stvar - glasajte za nas, mi mislimo isto 
kao i „Zlatna zora“, ali ćemo to uraditi 
civilizovanije. 

DA: Druže Nikos, hvala ti puno na 
vremenu koje si odvojio da bi sa našim 
čitaocima podelio svoje stavove. Da li 
želiš još nešto da dodaš za kraj ovog 
razgovora? 

N: Optimističan sam u vezi daljeg razvoja 
situacije u Grčkoj i na Balkanu. Važno je 
zapamtiti da ponekad neprijatelj može 
izgledati ogroman i nepobediv. Ali isto 
tako treba znati da su varanje i trikovi 
vrlo često sastavni element borbe, tako 
da ono što sad deluje kao divovsko i 
nepobedivo vrlo brzo može da se pokaže 
kao nešto veoma malo i slabo. Verujem da 
će društveni pokreti u Grčkoj biti dovoljno 
jaki da mogu da shvate, razumeju i objasne 
neprijatelja, kako bi mogli da ga pobede. 

Razgovor vodio Ratibor Trivunac 

Ispred hrvatske ambasade u 
Beogradu 

petak, 15. jun, u 17h 

Da li ste VT 
znali o 

...da prosečni generalni di- 
rektor ima 300 puta veću 
platu od prosečnog radnika u 
proizvodnji? 

Ч _ W 


Direktna akcija se finansira vašim 
donacijama. Svakome ko pomogne sa 
više od 500 dinara slaćemo DA na 
kućnu adresu u narednih šest meseci. 


Podrška za Bašak! 



U prošlom broju Direktne akcije 
obavestili smo vas o nedavnom sram- 
nom hapšenju turske aktivistkinje Bašak 
Šahin Duman na aerodromu u Zagrebu, 
i o još sramnijim namerama hrvatskih 
vlasti da je izruče Turskoj, na izdržava- 
nje šestogodišnje zatvorske kazne zbog 
„terorizma”. Ova čudovišna presuda je, 
da podsetimo, od turskih vlasti izreče- 
na zbog učešća na demonstracijama na 
kojima je Bašak počinila, ni manje ni 
više nego - „terorističko delo uzvikivanja 
parola protiv vlasti”(!). 

Tokom proteklih dana, u okviru nede- 
lje organizovanja širokog fronta podrš- 
ke Bašak, u nekoliko evropskih gradova 
održane su protestne akcije, konferenci- 
je za novinare i tribine posvećene tur- 
skoj aktivistkinji. U Frankfurtu, Berlinu, 
Štutgartu, Beču, Parizu demonstranti 
su nosili transparente sa slikom Bašak, 
uglavnom propraćene ponekom oštrom 
antikapitalističkom ili antifašističkom 
parolom. Ispred hrvatske ambasade 
u Ankari (8. juna) zahtevalo se od 
hrvatskih vlasti da oslobode Bašak, a 
njena pravobraniteljka je podsetila na to 
da je Hrvatska potpisnica međunarod- 
nih ugovora koji zabranjuju izručenje 
političkih zatvorenika. U Osijeku 
je na gradskom trgu organizovana 
konferencija za novinare, praćena 
kratkim performansom i deljenjem 
letaka, a u Zagrebu je, pod sloganom 
„Sloboda za Bašak - aktivizam nije 
terorizamD, održana tribina, nakon koje 
je prikupljan novac za troškove pravne 
odbrane i za nabavku i slanje pomoći 
Bašak u zatvor. 

Akcije podrške planiraju se i tokom 
narednih dana, a verovatno jedna 
od najvećih predstoji u Berlinu 15. 
juna, u organizaciji Antifašističke 
revolucionarne akcije. Protest za po- 
dršku Bašak biće održan i u Beogradu, 
u petak u 17 sati, ispred hrvatske 
ambasade. Doći ćemo na ovaj protest 
i mi, anarhosindikalisti. Glasno ćemo 
reći šta mislimo o državnoj represiji, a 
naročito o onim postupcima vlasti koji 
su upereni protiv slobodnog mišljenja 
i govora! 


Vladimire, 
Vlado... 

Poslednji dani proleća, miris lipe, baštice, 
plandovanja kraj jezera, izleti, badminto- 
ni, mirišljavi pljuskovi, euro u fudbalu, 
kokteli, limunade, pivo s ukusom kivija, 
mušmula i ribizle... Ali ja sam odgovoran 
građanin, neće mene zavesti taj varljivi zov! 
Životno važni pregovori oko formiranja 
Vlade se moraju ispratiti do kraja: svako 
izdanje vesti i politička emisija moraju biti 
podrobno proučeni, sva dnevna i nedeljna 
štampa pročitana, pa interneti, forumi, 
politička Fejsbuk pičkaranja, visokoumni 
vladoformirajući razgovori s komšijama, 
penzionerima u parku, alkosima za šan- 
kom, prodavcima suncokreta na tekmama, 
probačima dildoa u susednim kabinama 
seksi šopova... 

Samo da se Ivica dogovori, pa da vidimo 
tu uvodnu špicu sa imenima režisera, dra- 
maturga, montažera i glavnim likovima iz 
tog „Boljeg najboljšijeg sutra” koje ćemo 
gledati narednih sezona. 

A eto vam sad, u ovom vakuumu 
bezvladstvovanja već primećujem prve pu- 
kotine u državnom savršenstvovaniju. Baš 
gledam na MTV neki spot, duvaju travu 
(da, marihuanu!) sve u šesnaest, zapamtim 
onaj miris iz spota, pa ga osetim i na ulici 
- pa gde su sad oni predizborni hapsitelji 
droge? Odem pre neki dan van grada 
autobusom, kad ono neki ušao i otkucao 
busplusaru za prvu zonu, a ide u drugu! A 
čak mislim da se jedan popeo i da se uopšte 
nije ni čuo milozvuk validacije. Javašluk, 
neposlušnost na svakom koraku! Ne pevaju 
himnu, ne krste se, propuštaju i po dve 
epizode „Ranjenog orla”... Evo i Đoković 
‘ladno izgubio, a kad se setim kako je samo 
pobeđivao uz bodrenje bivšeg predsednika 
Srbije Tadića i sadašnjeg predsednika sveta 
Jeremića. 

Što je najgore, zakačim u crnoj hronici da 
su neki overavali knjižicu i lečili se, možda 
i od najtežih bolesti, a da prethodno nisu 
ni izabrali lekara, eeej... Kakav javašluk, 
upropastiće nam ovakvo zdravstvo za ko- 
je sam i lično nedavno donirao čak 800 
evrića. 

Šta treba, da počnu ko španski rudari da 
ispaljuju molotovljeve zolje na policiju 
da bi se Ivica konačno vladoformirao? 
Hoću Vladu, vluadudl-du, aaaaaaaaaaa, 
bljaaaaaaa, nju, rrrr, ia ia ia, dajte mi 
dajte mi vla-dooo, poludeću, poluuudeću, 
aaaaaaaaaargh, nji nji, prrrrr, buđi buđi 
njohoho vrrr... 


^Dinektnu akciju možete nabaviti na sledećm mestima^ 

BEOGRAD: Kulturni centri REX i CZKD; 
Knjižare BARABA, PLATO i BEOPOLIS; 

Kafići BROD, BRAT FIDEL i BRAT ČE. 
KRAGUJEVAC: Kafane MAGMAi MARKO. 
SREMSKA MITROVICA: Knjižara BUKBAR. 
UŽICE: Kafić KUĆAČAJA. NIŠ: Udruženje 
ŽENSKI PROSTOR. ZAJEČAR: Omladinski 
centarZAJEČAR. NOVI SAD: Knjižare 
^NUBLU i MALA VELIKA KNJIGA. _ 
























Španski rudari prešli su iz faze mirnih protesta u 
žestoku borbu za opstanak. Pobuna je buknula u 
španskoj oblasti Asturija još krajem maja. Oko 
8.000 rudara stupilo je u štrajk nakon što su vlas- 
ti, u okviru „mera štednje”, obustavile subvenci- 
je rudnicima u regiji, čime je celokupna španska 
rudarska industrija praktično dovedena pred 
kolaps. Rudari su tokom prošle nedelje postavili 
16 barikada na puteve, najčešče od balvana i za- 
paljenih guma, zbog čega su se stvarale kolone 
duge i po nekoliko kilometara. Glavni tunel na 
putu prema važnoj morskoj luci Gijon zatvoren 
je nakon što su „nepoznate osobe” sabotirale 
sigurnosne kamere. Pokušaji policije da uklone 
barikade doveli su do žestokih sukoba. Štrajkači 
su se borili kamenjem, betonskim blokovima, ali 
i specijalnim raketnim bacačima kučne izrade. 
U međuvremenu rudare su podržali radnici iz 
sektora transporta, sindikat studenata i preko 
2.500 univerzitetskih profesora. Španski zvanični 
mediji uporno odbijaju da izveštavaju o ovim 
događajima koji sve više poprimaju karakter 
gerilskog ratovanja. 


londonski vozači autobusa najavljuju 
štrajk u vreme Olimpijade 

Sindikat zaposlenih u londonskom autobuskom 
gradskom prevozu je, prema odluci ogromne ve- 
čine članstva, uputio zahtev upravi firme TFL da 
se radnicima plati bonus od 500 fimti, kao posebna 
nadoknada za rad u vreme predstoječe olimpijade. 
Dosadašnje odbijanje uprave da prihvati ovaj zah- 
tev predstavnici sindikata ocenjuju kao „ogoljeno 
licemerje“, budući da su za samo šestoricu šefova 
ove firme odobreni bonusi čiji je ukupan iznos 
160 puta veći od svote koju traže vozači. Kako sada 
stoje stvari, autobuski gradski prevoz u Londonu 
neće funkcionisati tokom letnjih olimpijskih igara. 
Sindikat je dao rok upravi da se o ovom zabtevu de- 
finitivno izjasni do kraja nedelje. U suprotnom, sre- 
dinom naredne nedelje će najaviti generalni štrajk. 
Time će sindikalci doskočiti zakonskim odredbama 
po kojima štrajk ne sme da bude proglašen u vreme 
olimpijskih igara, i da može da počne isključivo u 
intervalu od 28 dana nakon datuma kada je izglasan 
i najavljen. Ukoliko londonski vozači otpočnu štrajk 
pre krajnjeg roka, koji je u prvoj nedelji jula, neće 


biti nijedne zakonske prepreke da se štrajk produži 
do vremena održavanja olimpijade, između 27. jula 
i 12. avgusta. 

Teror nad sindikalistima u Kolumbiji 

Prema nedavno objavljenom izveštaju o kršenju 
sindikalnih prava, koje je sprovela Međunarodna 
konfederacija sindikata (ITUC), od 76 sindikalista 
ubijenih tokom 2011. godine širom sveta, čak 29 
je iz Kolumbije. U ovoj latinoameričkoj zemlji 
je tokom prošle godine zabeleženo i tri slučaja 
nestanka sidikalaca, deset pokušaja ubistva, dva 
slučaja zlostavljanja, nekoliko nasilnih otmica, 
šesnaest hapšenja i 342 zabeležena slučaja pretnji 
članovima sindikata. S druge strane, počinioci 
navedenih dela su u 70% slučajeva ostali 
nepoznati, a od onih koji su identifikovani čak 
76% su članovi paravojnih organizacija. Štaviše, 
oko 1.500 uhapšenih izvršilaca državnog terora 
nad sindikatima najverovatnije će tokom sledeće 
godine biti pušteni iz zatvora, oslobođeni obaveze 
da otkriju punu istinu o svojim zločinima i da pla- 
te odštetu svojim žrtvama. 


Centar za liberterske studije predstavlja: 

RudolfRoker: 

Metode anarhosindikalizma 

Ova brošura sadrži dve celine - Rokerov tekst 
u kome se izlažu metode anarhosindikalizma 
i njihov praktični značaj, i nekoliko izveštaja 
iz 1987. i 2004. o zbivanjima u španskim 
brodogradilištima u kojima su anarhosindika- 
listi u praksi primenjivali ove metode. 



Publikacije CLS-a možeš naći u svim boljim 
knjižarama ili naručiti direktno od nas: 

e-mail: cls@inicijativa.org 
web: www.inicijativa.org/tiki/cls 

I. suprotan je od suvanjca; 2. dnevno obnoćište; 3. prvi dan vikenda, pre nedeljice; 4. slična 
je noplji; 5. rila bez odeće, nije nagrila; 6. ženska jaracara; 7. plemeniti metal, skuplji od 
srebribora; 8. mitsko čudovište, slično aždajabami; 9. (uspravno) uobičajeni naziv za reciprst; 

9. (vodoravno) topli napitak, sličan čajileriji; 10. konjlantik u narodnim pesmama; 

II. Šestrarkin prethodnik. 

Rešenja iz prošlog broja: 

1. Podgorica; 2. bizon; 3. Rigoleto; 4. milicija; 5. Manitu; 6. šalabajzer; 7. meraklija; 8. dinosaurus; 9. masnica; 

10. metastaza; 11. gejzir; 12. gušterača. 


Sindikalna konfederacija Anarhosindikalistička inicijativa (ASI) je propa- 
gandno-borbena anarhistička revolucionarna sindikalna organizacija, koja se 
bori za društvo bazirano na individualnoj i kolektivnoj slobodi, ravnopravnosti 
i solidarnosti, lišeno svih oblika represije, hijerarhije i vlasti čoveka nad 
čovekom. 

ASI je Sekcija Međunarodnog udruženja radnika i radnica (MUR-AIT-IWA) 

Direktna akcija nastavlja tradiciju časopisa Hleb i sloboda, čiji je prvi 
broj štampan 1905. u Beogradu 

Uredništvo: Kosta Ristić, RatiborTrivunac, Tadej Kurepa, Milan Lukić, 
Slobodan Stamenčić i Aleksandar Belčević (odgovorni urednik) 

Priloge i pisma slati na kontakt adresu. 

Kontakt: CLS (DA), Poštanski pretinac 6, 

11077 Beograd, Srbija 
tel. 063/9382-382 
e-mail: da@inicijativa.org 
web: www.inicijativa.org 
Rukopisi ne gore. 

Tiraž: 1000 



































































































































